
Tko je bio Ivan Mažuranić prije imenovanja banom 


Vrijeme mladosti i političkoga uspona 


Imenovanje proslavljenog hrvatskog preporoditelja, knji- 
ževnika i pjesnika, i političara Ivana Mažuranića banom, godine 
1873., pobudilo je velike nade, ali i poneka osporavanja u poli- 
tičkim krugovima. Osim toga, i sam je Mažuranić teško prihva- 
tio taj izbor, osobito nakon ustvari neuspjele revizije Hrvatsko- 
-ugarske nagodbe (1873.), kao i niza drugih problema. Od tada 
su u žarištu Mažuranićeva političkoga djelovanja donošenje niza 
modernizacijskih reformi, o kojima je već i ranije govorio u Sa- 
boru, osobito kada je prvi put bio izabran njegovim predsjedni- 
kom (1872.). Ipak, izbor za bana prihvatio je i na molbe Narod- 
ne stranke (Strossmayerove), kojoj je tada i pripadao. 


Novi hrvatski ban Ivan Mažuranić bio je vrlo dobro po- 
znat u hrvatskoj javnosti. Ponajprije kao pristaša politike hr- 
vatskog narodnog preporoda, ali i iskreni rodoljub, ali i dugo- 
godišnji predsjednik Matice hrvatske (1858.—1872.), i to sve 
do preuzimanja časti predsjednika Hrvatskoga sabora, uskoro i 
bana. Slovio je i kao čovjek europskih nazora, sjajnog renesan- 
snog obrazovanja, ali i duboke kršćanske orijentacije. Govorio je 
desetak europskih jezika, bio istaknuti intelektualac koji je s oso- 
bitim poštenjem, postojanošću značaja, literarnim, pravničkim i 
državničkim djelovanjem nadmašivao svoje suvremenike. 

Ivan Mažuranić rođen je u Novom Vinodolskom 11. ko- 
lovoza 1814. godine, u građansko-težačkoj obitelji, i stoga ove 
kalendarske godine slavimo 200. obljetnicu njegova rođenja. U 
Novom Vinodolskom polazio je pučku školu, a kasnije se ško- 
lovao u Rijeci i u Zagrebu, gdje je i započeo pravne studije, koje 
je nastavio u Szombathelyju, ali je pravo ipak završio u Zagre- 


bu. Odmah je stupio u »kolo hrvatskih preporoditelja«, ali je 
1840. zbog obiteljskih razloga preselio u Karlovac i tu je ostao 
do godine 1848. U međuvremenu je, 1844., dopunio Gunduli- 
ćeva Osmana, XIV. i XV. pjevanje. Dvije godine poslije, tj. 1846. 
objavio je glasoviti spjev Smrt Smail-age Čengića, kojega je bitna 
poruka da zlo i nepravda nemaju šanse, ali da vjera i nada u prav- 
du i konačnu pobjedu dobra imaju uvijek smisla i sigurna su bu- 
dućnost pojedinaca i naroda. 


Godine 1848., i to na poziv bana Jelačića, vratio se u Za- 
greb, gdje i postaje jedan od njegovih najužih suradnika. Bio je 
tada i izabrani zastupnik općine Cjetković-Draganić i Petrovi- 
ne u Hrvatskome državnome saboru godine 1848. Tada je bio 
predsjednik političkog odbora, o rješavanju državnopravnih 
pitanja s Ugarskom, i kao takav održao je u Saboru i znameni- 
ti govor o uvjetima pomirbe s Mađarima, kojega je bit, akutna 
potreba, da se »dogovaramo kao dvije zasebne i slobodne kra- 
ljevine i dva naroda slobodna, na načelima slobode, jednakosti 
i bratimstva.« Iste godine sastavio je Mažuranić i Reprezenta- 
ciju Kraljevina Dalmacije, Hrvatske i Slavonije upravljenu kra- 
lju, tada još Ferdinandu V., koje je bit uređenje novih odnosa s 
Ugarskom, razumije se mirnim putom, i koju je prihvatio Hr- 
vatski sabor već na početku svoga zasjedanja 5. i 6. lipnja 1848.! 
Izradio je Mažuranić iste godine 1848. još i druge važne politič- 
ke spise, među kojima ovdje ističem Manifest naroda Hrvatsko- 
slavonskoga (1848.), koji je usvojen na sjednicama Hrvatskoga 
sabora od 5. lipnja i dalje, iu kojemu se razlažu bitnosti hrvatske 


! Oba ova dokumenta objavljena su u Novinama dalmatinsko- 


-hervatsko-slavonskim, prvi u XIV., br. 76., 20. srpnja 1848., a drugi u 
istim novinama XIV., br. 62. i 63., 17. i 20. lipnja 1848. (dalje: Novine 
d-h-s). 


narodne samostalnosti u slobodnom austrijskom carstvu na te- 
melju prirodnog i naravnog prava.“ Zatim i Proglas hrvatskom 
narodu (1848.), koji je objavio Upravljujući odbor u Gajevim 
Novinama» i kojega je član Ivan Mažuranić. Zato se Mažuraniću 
pripisuje njegov sadržaj, koji je objavljen u doba Jelačićevih pri- 
prema za obranu zemlje i upućen je Braći domorocima. Ističem i 
nekoliko odabranih rečenica iz istoga Proglasa: »Braćo domo- 
roci! Sveto je ime Domovine. Ona je naša općena mati. Ona je 
sveta ona zemlja na kojoj su živili oci naši, i na kojoj su znoj svoj 
i krv svoju prilivali; u kojoj su oni hladan grob našli. (...) Bra- 
ćo domoroci! Ova naša domovina, ova naša lubljena mati, ova 
naša sveta zemlja u velikoj je i strašnoj pogibelji. Sa više strana 
oko nje kupe se čete oboružanih neprijatelja. One mogu svaki 
dan u našu zemlu provaliti i opustošiti ognjem i mačem sve što 
im pod ruke dođe, ljude i marvu, kuće i polje. Potrebno je dakle 
da se naša domovina osigura, koliko je moguće (...). A k tomu je 
potrebna i novčana snaga.« Uz Proglas je bio priložen i popratni 
tekst u kojem se hrvatski narod poziva na sakupljanje dobrovolj- 
nih prinosa za opremu vojnih postrojbi, razumije se Jelačićevih, 
jer su slično postupali i Mađari. Godinu dana poslije Mažura- 
nić je objavio Političke iskrice koje su označene brojevima od 1. 
do 24., iz kojih navodim: »4. Jao onom vladaru, koji se više osla- 
nja na silu oružja svojih trabanata, nego li na lubav i privrženost 
iskrenu naroda svoga. (...) 11. Ima politika, koi gledaju na svaku 
ruku, da čovjeka načine zvijerjom, ali jadnici ne pomišljaju, da će 
ta zvijer biti divja, a ne pitoma. 18. S pobjedom slobode održala 


2 Novine d-h-s, XIV., br. 74., 17. srpnja 1848. Članak je objavljen 
anonimno, a prvi ga je identificirao pod Mažuranićevim imenom Tadija 


Smičiklas, potom i drugi autori. 


7 Novine d-b-s, XIV., 5. kolovoza 1848. 


je i čovječnost pobjedu. Sloboda bez čovjekolublja i čovjekopo- 
štovanja postaje nakazom. Slobodan čovjek spoznaje i u svakom 
drugom svoga brata. «* 


U vrijeme novog apsolutizma (tzv. Bachovog) imenovan 
je na preporuku bana Jelačića generalnim prokuratorom za Hr- 
vatsku i Slavoniju, a kasnije i državnim nadodvjetnikom, i tu je 
službu obnašao do sloma apsolutizma (1850.—1860.). 


Nakon sloma apsolutizma i objave Ustava kojega je na- 
javila Listopadska diploma (20. listopada 1860.) Mažuranić 
je član Banske konferencije (1860./61.). Za vrijeme njezino- 
ga rada, i kao najuži suradnik bana Josipa Šokčevića, koji je i 
sazvao Konferenciju, Mažuranić je izradio dva znamenita poli- 
tička spisa, među kojima ovdje ističem prvi spis pod naslovom 
Predstavka Banske konferencije 1860. koje je bit: službena upo- 
treba hrvatskoga jezika (nakon sloma apsolutizma), Hrvatsko- 
-slavonsko-dalmatinska dvorska kancelarija u Beču, s onim dje- 
latnostima i pravima, kako to već imaju Mađari. Također, da se 
odmah imenuje i hrvatski državni kancelar sa sjedištem u Beču, 
a potom se tražila i teritorijalna cjelokupnost hrvatskih zema- 
lja. Naime, članovi Banske konferencije molili su kralja Franju 
Josipa I. da se što skorije ukine Hrvatsko-slavonska vojna gra- 
nica i vrati pod vlast Hrvatskoga sabora i bana. Nadalje, da se 
prema starim pravima Trojedne Kraljevine + opet sa svojom po- 
“ Svoje Političke iskrice počeo je Ivan Mažuranić objavljivati od 
početka prosinca 1848. pa do kraja siječnja 1849. u novinama Slavenski 
jug. Objavljene su tada anonimno. Istom je Josip Horvat u svojoj knjizi 
Povijest novinstva (Zagreb 1962.) pretpostavio da je njihov autor Ivan 
Mažuranić, a to su potvrdili kasnije i drugi istraživači, među kojima i 
povjesničar Jaroslav Šidak. Ističem da jevećina Mažuranićevih političkih 
spisa i govora tiskana u knjizi: Ivan Mažuranić, Izabrani politički spisi, 


Zagreb 1999. (ur. Tihomir Cipek). 


sestrimom zemljom (...) spoji (...) nezgodom vremena otrgnuta 
Dalmacija s otoci Krkom, Cresom (...) i Lošinjem, i kotari sada 
istrianskimi, a od starine hrvatskimi: novogradskim, voloskim 
i labinskim«. Tražili su također da svi spomenuti krajevi budu 
već na prvom budućem Saboru zastupani.* Ističem da se ova 
predstavka (adresa kralju) smatrala jednim od polazišta hrvatske 
službene politike sve do revizije Nagodbe 1873. kao i imenova- 
nja Mažuranića banom. 


Bio je Ivan Mažuranić i izabrani zastupnik kotara Vino- 
dol u Hrvatskome saboru (1861.), i tada djeluje u skladu s po- 
litikom Strossmayerove Narodne stranke. I tada je Mažuranić 
sastavio za službene potrebe Sabora više znamenitih predstav- 
ki (adresa) na kralja. Među njima ističem Članak o odnošenju 
Trojedne Kraljevine Dalmacije, Hrvatske i Slavonije prema kru- 
ni i Kraljevini Ugarskoj (1861.), poznatiji pod nazivom Čla- 
nak 42./1861., koji će jedini dobiti kraljevu sankciju nakon 
raspuštanja Sabora 8. studenoga 1861.5 Mažuranić se smatra i 
autorom toga zakonskoga članka, a njegova je bit: teritorijal- 
na cjelovitost hrvatskih zemalja, kako je iskazana u spomenu- 
toj adresi Banske konferencije (1860./61.), ali sada uključujući 
i Međimurje, koje je u međuvremenu izgubljeno (nespretnošću 
Banske konferencije), ali i uz izričiti naglasak da je svaka pravna 
veza između Hrvatske i Ugarske prestala, nakon događaja go- 


3 Agneza Szabo, Banska konferencija 1860./61., u: Središnje institucije 


Hrvatske u Zagrebu 1860.—1873, sv. I., Zagreb 1987, str. 21-25; Mirjana 
Gross-Agneza Szabo, Prvi hrvatski državnopravni zahtjevi i obnova 
županijskog sustava, u: n. dj., str. 122-128. 


$ Vidjeti: O odnošenju Trojedne Kraljevine Dalmacije, Hrvatske i 


Slavonije prema kruni i Kraljevini Ugarskoj, u: Spisi saborski Sabora 
Kraljevinah Dalmacije, Hrvatske i Slavonije od god. 1861. (ur. Dragojlo 
Kušlan i Mirko Šuhaj), sv. I, čl. 42., Zagreb 1862., str. 59—41. 


dine 1848., premda ih veže samo kruna vladara. Na njenim te- 
meljima vodit će se i budući pregovori s Ugarskom, u pogledu 
sklapanja Hrvatsko-ugarske nagodbe, osobito nakon što će biti 
uređena Dvojna Monarhija — Austro-Ugarska (1867.) pa Hr- 
vatskoj i neće preostati drugo nego da sklopi nagodbu s Ugar- 
skom i tako spasi ono što se još može, kako se ne bi »utopila u 
dualističkom moru«. 


U međuvremenu je kralj udovoljio većini zahtjeva Banske 
konferencije, pa je stoga Mažuranić sastavio Zahvalnicu Ban- 
ske konferencije kralju (1860.), ali i uz izraženo žaljenje što još 
uvijek nisu ispunjeni svi njezini zahtjevi, a nekoji su pak odgo- 
đeni." Ipak, Mažuranić je uskoro imenovan predsjednikom Hr- 
vatsko-slavonskog dvorskog dikasterija u Beču (1861.-1862.), 
uskoro i predsjednikom Hrvatsko-slavonsko-dalmatinske dvor- 
ske kancelarije u Beču (1862.—1865.). Kao državni kancelar, 
Mažuranić je poslao godine 1863. vladi bana Šokčevića pismenu 
odluku sa zakonskom snagom, koje je bit: službeni jezik u Tro- 
jednoj Kraljevini je hrvatski jezik. Kao takova ona je ušla i u Hr- 


vatsko-ugarsku nagodbu (1868.). 


Mažuranić osniva Samostalnu narodnu stranku 


Želio je kancelar Ivan Mažuranić zajedno s banom Josi- 
pom Šokčevićem uvesti hrvatski narod u krug europskih na- 
roda, kako se onda rado govorilo. Zato je osnovao Samostal- 
nu narodnu stranku, koje je bit sklapanje nagodbe s Bečom, ne 
Ugarskom. Naime, kancelar Ivan Mažuranić, nakon što je pro- 
cijenio da se u borbi između Pruske i Austrije, odnosno Otta Bi- 


7 Spisi saborski Sabora Kraljevinah Dalmacije, Hrvatske i Slavonije od 
god. 1861., Zagreb 1862., knj. I., XXII.—XXIV. 


smarcka i Beča vodi sve otvorenija politička borba za političku 
premoć i da Beč upravo stoga uz pomoć Veljačkog patenta nasto- 
ji oslabiti Mađare kao moguće Bismarckove saveznike, ocijenio 
je položaj Hrvatske povoljnim za suradnju s Bečom, te uz sugla- 
snost bana Josipa Šokčevića počeo okupljati jezgru onih politi- 
čara koji su u nedavno raspuštenom Saboru (1861.) glasovali u 
prilog tome da se ponovno razmotri pitanje ulaska Hrvatske u 
Carevinsko vijeće. To je tada bilo još važnije jer su u istom Ca- 
revinskom vijeću već sjedila petorica zastupnika iz Dalmacije, 
pa je i to Mažuraniću davalo realne nade u što skoriji povratak 
Dalmacije, kao i Vojničke granice, pod vlast Hrvatskog sabora i 
bana, ali ako se i Hrvatski sabor odluči poslati svoje zastupnike 
u Beč. Uz istaknute hrvatske političare, Ivana Kukuljevića Sak- 
cinskog, Ambroza Vranyczanyja, Ljudevita Vukotinovića, Ivana 
Vončine i drugih, Mažuraniću se pridružio i velik dio inteligen- 
cije, kao i katoličkog svećenstva, te zagrebački nadbiskup Juraj 
Haulik. 


Protiv tih tobožnjih centralista, koji su se godine 1863. 
prozvali Samostalnom narodnom strankom, osobito su digli 
glas Ante Starčević i Eugen Kvaternik, vođe Stranke prava, ali 
i druge dvije stranke: Ustavno-narodna stranka ili Unionistič- 
ka i, dakako, Narodno-liberalna stranka, pod vodstvom bisku- 
pa Strossmayera i Franje Račkoga. I kako to redovito biva, one 
će stvarati koalicije, razilaziti se, i međusobno se napadati i vrije- 
dati, ali i na štetu političkog položaja Hrvatske. Poslije se opet i 
izmirivati. 

Svoje političke misli »samostalci« su sustavno izložili u 
programatskoj brošuri Uvjetno ili bezuvjetno (objavljena pot- 
kraj 1863.), koju je vjerojatno napisao sam kancelar Ivan Mažu- 
ranić. U spomenutoj brošuri ističe se uvjerenje samostalaca da 
će hrvatska politika samo ako Hrvatska uđe u Carevinsko vije- 


će moći djelovati na vanjsku politiku cjelokupne Monarhije, a 
dok bude ovisna o Budimpešti, nikada to neće moći postići. Što- 
više, svoju će autonomiju, odnosno državnopravnu individual- 
nost, Hrvatska moći sigurnije sačuvati u nagodbi s Austrijom 
nego s Ugarskom, a s time u vezi bolje će moći rješavati i goruću 
problematiku istočnoga pitanja, dakle problematiku još uvijek 
od Osmanlija okupirane Bosne i Hercegovine, osobito »Tur- 
ske Hrvatske« i, uopće, goruće probleme teritorijalne cjelovito- 
sti zemlje, koje uključuje i pitanja povratka Dalmacije s otocima 
pod vlast Hrvatskoga sabora i bana. Drugim riječima, Mažura- 
nić je ustrajno zagovarao pristup Hrvatske Carevinskom vijeću i 
moguću državnopravnu nagodbu Hrvatske s Austrijom, koja bi 
Hrvatskoj jamčila teritorijalnu cjelovitost i unutrašnju samostal- 
nost, uključujući i financijsku. 

Međutim, glavni prigovor Narodne liberalne stranke pro- 
gramu Samostalne narodne stranke bila je bojazan da će se Hr- 
vatska utopiti u »njemačkome moru«, a takva su stajališta za- 
govarali i pravaši, premda taj strah nije bio realan. Suprotno 
stajalištu Narodne liberalne stranke, samostalci su bili uvjereni 
da bi Hrvatska ulaskom u Carevinsko vijeće ojačala svoje pozi- 
cije ne samo u Dalmaciji nego i u ostalim hrvatskim povijesnim 
zemljama, i među Slavenima i ostalim zemljama Monarhije. Me- 
đutim, takva politička prilika za Hrvatsku bila je prilično real- 
na, ali samo u trenutku Veljačkog patenta (1861.) i uspona njego- 
va tvorca ministra Antona Schmerlinga (1861.—1865.), premda 
je istodobno ta prilika svakim časom bivala sve slabija, i to zbog 
međunarodnog položaja Austrije i skorašnjeg rata s Pruskom, 
dok nije konačno sasvim propala. Riječ je o teškom porazu Au- 
strije kod Kraljičina Gradeca (3. srpnja 1866.), zatim o padu 
ministra Schmerlinga kao i skorom dolasku novog ministra 
Friedricha Beusta (30. kolovoza 1866.), koji je bio odlučan za- 

govornik Austro-ugarske nagodbe (u tajnosti već pripremane), a 
time i dualističkog uređenja Monarhije. 


Na dužnosti kancelara, ali i vođa samostalaca, Mažura- 
nić je nastojao služiti općem dobru svoga naroda. Pri tome se 
osobito proslavio i osiguranjem financijskih sredstava iz držav- 
ne blagajne (12.000 forinti) za pripremu i otvaranje Prve među- 
narodne dalmatinsko-hrvatsko-slavonske gospodarske izložbe u 
Zagrebu 1864., koja je preteča današnjeg velesajma. Međutim, 
prvotni naslov Izložba hrvatske države u Zagrebu 1864. morao 
je zbog političkoga neslaganja srpske manjine iz Slavonije, koja 
je prijetila i postavljanjem balvana, ali i njenih pritužba u Beč, 
biti uklonjen, pa je i uz suglasnost bana, ali i kancelara Mažu- 
ranića usvojen već spomenuti naslov. Uz brojne izlagače, među 
kojima su i brojne žene, osobito s glasovitim rukotvorinama, 
ističem i vrlo dobro uređeni katalog izložbe, koji je također no- 
sio službeni naslov izložbe, a tiskan je uoči njezinog otvorenja 
(18. kolovoza 1864.) na hrvatskome, njemačkome i talijanskom 
jeziku, što mu je dalo i međunarodno značenje. Štoviše, usko- 
ro su ga počeli rabiti i poslovni ljudi u Americi. Izložbu, kojom 
se željelo pokazati s blago i snagu Hrvatske«, uz pratnju broj- 
nih uglednika i u nazočnosti mnoštva naroda otvorio je sam ban 
Šokčević, ističući njezinu izvrsnost i značenje u službi promoci- 
je Hrvatske. 

Izložbu je svečano zatvorio 15. listopada 1864. hrvatski 
kancelar Ivan Mažuranić. Bitnosti njegova govora jesu njego- 
va želja da se što češće održavaju takove gospodarske izložbe u 


* Agneza Szabo, Doba pojačane centralizacije. Slom politike Samostalne 


narodne stranke, u: Povijest Hrvata 2, Zagreb 2005. (ur. Mirko Valentić i 
Lovorka Čoralić), str. 428-435.; Agneza Szabo, Osnivanje Samostalne 
narodne stranke, u: Ban Šokčevići njegovo doba, Vinkovci 2011., str. 153-157. 

kojima se susreću Hrvatska i Europa. Također i javno upozore- 
nje svima: »Vlada nemože nijednom narodu pomoći u nikojem 
smislu, ako si on sam nepomogne; vlada je svome poslu i sveu- 
kupnom radu ono, što je usjevima prijatan zrak; ona može samo 
pospješiti i unapređivati plodove narodnoga truda ali sam taj na- 
rodni trud nemože stvoriti. Za taj opće narodni uspjeh mora 
svaki član naroda sa svoje strane pridonijeti sam ono najbolje što 
ima i može.« A mediji su objavili i sljedeće komentare. »Hrvat- 
ski narod, koji je u stoljetnoj borbi sačuvao vjeru u sebe i svoju 
budućnost, krči sebi žuljevima svojih rukuh put prema kultur- 
nomu napredku a izložba je samo živ izraz njegove volje i od- 
luke, da na toj stazi napreduje uzporedo sa drugim narodima. 
Ovako se ima shvatiti značaj te izložbe, koja kao proizvod pa- 
triotične samosviesti naroda, i koja ima svoju veliku kulturnu i 
moralnu vriednost, osim samoga vanjskoga uspjeha. On je mo- 
gao biti i veći, ali nepovoljne političke prilike, spriečavaju narod- 
ni duh i na tom polju.«* Mislilo se zacijelo i na raspust Sabora 
(1861.) koji je uslijedio zbog odbijanja Hrvatske da pošalje svoje 
zastupnike u Centralni parlament u Beču. Novi Hrvatski sabor 
koji je o tome nastavio raspravu sastao se godinu dana poslije po 
zatvaranju izložbe (1865.). 


Međutim, nakon pada Schmerlingova centralizma, nosi- 
telja federalizma s centralnim parlamentom u Beču, što je, kako 
je spomenuto, uporno odbijao Hrvatski sabor, ali i zagovara- 
la Samostalna narodna stranka, Mažuranić je nakon poraza te 


? Mirjana Gross-Agneza Szabo, »Buđenje« privredne energije i 


Gospodarska izložba 1864., u: Prema hrvatskome građanskome društvu, 
Zagreb 1992, str. 295-300; Agneza Szabo, Utjecaj političkih prilika na 
pripremu i održavanje Prve gospodarske izložbe u Zagrebu 1864. godine 
s posebnim osvrtom na Slavoniju i grad Osijek, Glasnik arhiva Slavonije i 
Baranje, 7, Osijek 2003., str. 37-54. 

stranke na izborima (1865.) podnio ostavku. Godinu dana po- 
slije, ito zbog sloma politike federalizma bečkoga dvora, ostavku 
je podnio i ban Šokčević (1866.), ali je razriješen banske dužno- 
sti istom godinu dana poslije (27. lipnja 1867.). Za namjesnika 
banske časti bit će tada imenovan barun Levin Rauch, izraziti 
pristaša Ustavno-narodne stranke, ili Unionističke. 


Nastavak rada u Hrvatskome saboru 


Glavna obilježja novoga političkog izbora djelovanja 


Nakon ostavke na službu državnoga kancelara (1865.) 
vratio se Mažuranić hrvatskoj politici. Bio je izabrani zastupnik 
u Hrvatskome saboru u više mandata, sve do izbora banom. Naj- 
prije je zastupnik kotara Daruvar u Hrvatskome saboru (1865.— 
1867.), i tada se vratio Narodno-liberalnoj stranci biskupa Stro- 
ssmayera, i stoga je glasao za opcije te stranke u saborskome radu, 
odnosno za ustrajanje Sabora uz Članak 42./1861. jednako kao 
i biskup Strossmayer, ali i protiv odaziva Sabora na kraljevu kru- 
nidbu u Budim (1866.), jer još nisu bila riješena državnopravna 
pitanja, što je i dovelo do spomenute Šokčevićeve demisije, i što 
je također i razlog da je kralj odgodio daljnji rad Sabora na neo- 
dređeno vrijeme. Za namjesnika banske časti, a potom i banom 
imenovan je Levin Rauch (1867.-1871.) sa zadaćom da sazo- 
ve novi Sabor i provede Hrvatsko-ugarsku nagodbu. Rauch će 
to i ostvariti, ali i uz djelomično zabacivanje političkih stavova 
već sankcioniranoga zakonskog članka 42./1861. U radu novo- 
ga Hrvatskog sabora (1868.—1871.) u kojem su zbog oktroira- 
nog Izbornog reda koji je donijela Rauchova vlada, a sankcio- 
nirao kralj Franjo Josip I., većinu dobili unionisti, pa se stoga u 

Saboru nisu našli niti Mažuranić, niti Strossmayer, kao niti dru- 
gi ugledni pripadnici Narodne stranke, među kojima i Franjo 
Rački, i drugi. Taj Sabor uspio je sklopiti s Mađarima Hrvatsko- 
-ugarsku nagodbu (1868.) s kojom zbog niza nedorečenosti nit- 
ko nije bio zadovoljan, i koju su iste godine prihvatila i oba sabo- 
ra, Hrvatski i Ugarski. 


Ivan Mažuranić — predsjednik Hrvatskoga sabora 


Budući da je Ruchovu Saboru isteklo zakonito trogodište, 
novi Sabor konačno se sastao 15. siječnja 1872. U Sabor je ušao i 
Ivan Mažuranić, također kao izabrani zastupnik kotara Bjelovar, 
ali i većina pripadnika Narodne stranke. Na drugoj saborskoj 
sjednici, 19. siječnja iste godine, Sabor je izabrao Ivana Mažura- 
nića predsjednikom Sabora, i tom je prilikom on održao govor, 
u kojem je osobito naglasio potrebu donošenja važnih zakona u 
smislu modernizacije zemlje. Tako je, između ostaloga, Mažura- 
nić kazao i sljedeće: 

»Gospodo moja! Vi ste izabrani pod zastavom reformah. 
Reformah treba našoj zemlji u svakoj struci, u struci pravosuđa, 
u struci uprave, u struci školstva. Vi ćete pogledati, gdje što fali u 
tih strukah, Vi ćete gledati, ako i ne postignete kulminaciju u tih 
strukah u drugih zemljah, da ih barem približite onom stepenu, 
na kojem se nalaze u inih civiliziranih zemljah. U tom se ja, gos- 
podo, nadam, da niti će imati vlada kakovih zaprijeka, a nadam 
se da će imati još manje Njg. Veličanstvo, koje svim narodom želi 
i daje pravicu. 

Jedna od glavnih reformah, koju naš narod želi, dopusti- 
te mi da ju napomenem, tiče se odnošaja našega naprama Kra- 
ljevini Ugarskoj; i tu se je pojavio jako veliki strah s njeke strane, 
da će ovaj sabor poći putem, koji ne vodi željenoj svrsi. Ja se na- 

dam, gospodo moja, da ćete Vi u svakoj stvari, u svakom pred- 
metu, osobito pako u ovom, gledati spojiti ljubav domovine sa 
mudrošću, korist naroda sa razborom naprama okolnostima, u 
kojih se nalazimo. I ako budete, gospodo moja, tako postupa- 
li, budite uvjereni, ako Vam ne pođe može biti u prvi mah za ru- 
kom skloniti drugoga ugovornika na Vaše želje, poći će Vam si- 
gurno u drugom, ili trećem zasjedanju. (...) Ja mislim, gospodo, 
ako naš susjedni narod, koji je s Vami ugovorio njeke točke, koje 
nagodom zovete, nije došao do toga stepena, ja se nadam da će 
doći doskora, te uviditi, da je najbolje na pravdi i općenitih inte- 
resih snovati prijateljstva; jer takova su najsigurnija i najčvršća u 
zlih okolnostih. 

Ja, gospodo, uslijed ovih kratkih riječi u smislu zakona 
izjavljujem, da je Sabor konstituiran. «° 


Neposredno po završetku Mažuranićeva govora stupio je 
za govornicu novi ban Koloman Bedeković (ban 1871.—1872.) 
te pročitao u Saboru ručno pismo kralja Franje Josipa I. o ras- 
puštanju Sabora. Kao razlog kralj je naveo činjenicu da je Ru- 
janski manifest (1871.) koji su potpisala 64 zastupnika Narod- 
ne stranke pobudio u nama s žalosno uvjerenje, da se kraj duha 
izraženog u toj izjavi (...) od Sabora nije nadati uspješnom djelo- 
vanju.« Naime, spomenuti su manifest potpisala 54 zastupni- 
ka, većinom iz Narodne stranke, i u njemu se izrijekom kaže: da 
se nagodba ne može smatrati pravovaljanom, jer je sklopljena bez 
sudjelovanja većega dijela našega naroda, odnosno bez sudjelo- 
vanja zastupnika iz Hrvatsko-slavonske vojničke granice, koja 
je sve dosada sudjelovala kod svih prijašnjih državnopravnih ra- 
sprava. Po nagodbi je autonomna vlada podvrgnuta uplivu ugar- 


10. Ivan Mažuranić, U prigodi prvoga izbora za predsjednika Sabora, u: 
Izabrani politički spisi, Zagreb 1999., str. 108-109. 

ske vlade, pa i nije drugo, nego li samo odsjek ugarskog ministar- 
stva. (...)!! 


Ipak, novi Sabor sastao se 15. lipnja 1872., u kojem je ve- 
ćinu imala Narodna stranka, a Mažuranić je ponovno izabran 
predsjednikom Sabora. Njegov je govor ovoga puta bio znat- 
no kraći, i reforme nisu spominjane, niti naši susjedi. U zaključ- 
ku govora Mažuranić je kazao: » Držeći visoko barjak slobode, i 
stojeći na temelju zakona, po Nj. Veličanstvu potvrđenih, i stoje- 
ći na temelju sustava, koji je uveden u Monarkiji izvojevati ono, 
na čim naša zemlja teži. Gospodo! Što se tiče teške ove dužnosti 
koju ste mi dali, mogu samo uvjeriti Vas, da ću obnašati ovu čast 
onom točnošću, savjesnošću i nepristranošću, kojom sam navi- 
kao bio uvijek. I tim, gospodo, izjavljujem da je Sabor konstitu- 
iran. I ako nema nitko ništa za prigovoriti, ja bih sazvao sjedni- 
cu za sutra.« 


Jedna od glavnih tema rada ovoga Sabora bila je i revizija 
Hrvatsko-ugarske nagodbe (1868.). Nepunih mjesec dana po- 
slije, odnosno 9. srpnja iste godine, izabran je i Kraljevinski od- 
bor za pregovore s istim Ugarskim odborom u pogledu revizi- 
je Nagodbe. U Hrvatski saborski kraljevinski odbor izabrano 
je 12 članova, uglavnom predstavnika Narodne stranke, a nje- 
govi su članovi i Ivan Mažuranić te biskup Strossmayer, koji je 
i predsjednik toga Odbora. Pregovori, koji su započeli 15. srp- 
nja 1872. ina kojima je hrvatska strana, koje je član i Mažuranić, 
na Strossmayerov prijedlog zahtijevala od ugarske strane neovi- 
snu hrvatsku vladu od Ugarske i neovisno imenovanje hrvatsko- 
ga bana od iste, samostalne hrvatske financije i smanjenje kvote 


1 Narodne novine, br. 70., 8. IV. 1871; Agneza Szabo, Hrvatski sabor 
1872., u: Središnje institucije Hrvatske u Zagrebu 1860.—1873., sv. I, 
Zagreb 1987., str. 77-81. 

financijske za zajedničke poslove, nisu donijeli rezultata. Naime, 
Ugarski kraljevinski odbor, nakon duljeg oklijevanja, odbio je 
sve zahtjeve hrvatske strane. Prihvaćene su samo, i uz neznatne 
preinake, manje korekcije u pogledu financija, uređenja Sabora 
i nadležnost hrvatskog ministra kao posrednika između bana i 
kralja, i ugarske vlade. Ovako revidiranu Nagodbu, za koju nisu 
glasali niti Mažuranić, niti Strossmayer, niti Franjo Rački, Sa- 
bor je prihvatio većinom glasova (80:10) 5. rujna 1873. godine. 
Neposredno nakon toga ban Antun Vakanović dao je ostavku, a 
za bana je 20. rujna 1873. kralj Franjo Josip, u dogovoru s ugar- 
skom vladom, imenovao Ivana Mažuranića. 


Vrijedno je istaknuti da je i ovako revidirana Nagodba, uz 
spomenute i neznatne preinake, i dalje priznavala službeni hr- 
vatski jezik na cijelom njezinom teritoriju, jednako i hrvatske in- 
signije, također hrvatsku unutarnju autonomiju, što znači suve- 
renost i samostalnost Hrvatske u poslovima unutarnje uprave i 
sudstva, te bogoštovlja i nastave, kao i teritorijalnu cjelokupnost 
hrvatskih zemalja (Dalmacija s otocima, te ukidanje Hrvatsko- 
-slavonske vojničke granice), ali je pitanje Rijeke, zajedno s tzv. 
»riječkom krpicom « ostalo i dalje neriješeno, sve do sloma Mo- 
narhije (1918.). Kralj je ovako revidiranu Nagodbu sankcioni- 
rao 30. rujna 1873.” 


Ističem također da je u međuvremenu Ivan Mažura- 
nić bio i jedan od financijskih utemeljitelja Matice hrvatske 
(1846.), poslije i njezin dugogodišnji predsjednik (1858.— 


= Više o Hrvatsko-ugarskoj nagodbi, procesima donošenja, kao i 
značenju vidjeti: Mirjana Gross-Agneza Szabo, Značaj i nastanak 
Hrvatsko-ugarske nagodbe, u: n. dj., str. 221-238; Agneza Szabo, Glavna 
obilježja i sadržaj Hrvatsko-ugarske nagodbe, Revizija Hrvatsko-ugarske 
nagodbe, vidjeti: Povijest Hrvata 2, Zagreb 2005., str 460-488. 

1872.). Nakon odlaska u Beč zamjenjivao ga je potpredsjednik 
Matice Matija Mesić, premda je Mažuranić više puta nazočio 
i sjednicama Matice, jer je povremeno dolazio u Zagreb zbog 
raznih poslova. Bio je Mažuranić i podupirući član Društva za 
povjesnicu jugoslavensku (1851.), financijski utemeljitelj Knji- 
ževnog društva Sv. Jeronima (1869.) član Hrvatsko-slavonskog 
gospodarskog društva i pretplatnik njegova časopisa Gospodar- 
ski list, pretplatnik časopisa Dragoljub (1867.—1868.) i drugo. 

Bio je Ivan Mažuranić i član Upravnog odbora Hrvatske 
komercijalne banke (1872.—1873.); financijski utemeljitelj kra- 
jiškog Konzorcija kod štedionice u Sisku (1869.) i predsjednik 
njegova Osrednjeg odbora (1869.—1873.). 


Na službi hrvatsko-slavonsko-dalmatinskoga bana 


(1873.—1880.) 


Nastupni govor bana Ivana Mažuranića 


U prigodi banskog ustoličenja novi je ban pred okuplje- 
nim Saborom održao nastupni govor 30. rujna 1873. Budući da 
isti govor odražava program kao i smjernice njegova budućeg 
vladanja, koje će biti prožete brojnim reformama — u smislu ubr- 
zane modernizacije društva kao i cijele zemlje, donosim odabra- 
ne odlomke iz toga Mažuranićeva govora: 


»Štovana kućo! Visoko predsjedništvo! 


U teških okolnostih pošlo je za rukom ljubavi domovine 
i slogi narodnoj izabrati moju malenkost za bana. Gospodo! Vi 
ne možete ni pojmiti kolikom radošću i kolikim je veseljem to is- 
punilo srce moje, ne radi moje malenkosti, nego što sam u tom 

vidio dobar znak bolje budućnosti naše; i da ne bude one slo- 
ge; i da ne bude onoga razbora i umjerenosti; neznam bismo li 
bili kadri učiniti samo korak za dobro domovine, bismo li mogli 
štogod učiniti za utišanje strasti koje su radi velevažnoga držav- 
nopravnog pitanja mučila srce ovoga naroda. Ja dakle, gospodo, 
imam Vam se najprije za Vašu dobrotu, za Vašu ljubav na kojoj 
ste me pratili na stolici ovoj, jako dobro zahvaliti. (...) 


Ja mislim, gospodo, da će nam slogom i razborom poći za 
rukom utišati još ostatke strasti, i da će nam poći za rukom ure- 
diti zemlju našu na temelju ustava i zakona, koji nas je vodio do 
sada, koji će nas voditi i unaprijed, na temelju kojeg je prihvatila 
i ova visoka kuća (...). 

Gospodo, nije možebiti suvišno da se sa malo, sa dvije rije- 
či obazrem na moje nekadašnje djelovanje. Njekadanje moje 
djelovanje iskusilo je svakojakih rasuda, rasuda takovih, koje ui- 
stinu u djelatnosti mojoj nemaju nikakova temelja. Ja sam, gos- 
podo moja, uvijek bio lubitelj i vjeran sin našega naroda; taj sin 
i ljubitelj našega naroda ostat ću i od sada; budite uvjereni, da 
onaj koji je proživio toliko godina pod starost mnijenja svo- 
ga mijenjati neće. Djelatnost moja, nekadana, mislim, nije bila 
bez ploda. Ja držim da ova autonomija što smo ju dobili, koliko 
ju moramo zahvaliti Nj. Veličanstvu i misli naroda, toliko ipak 
moram prisvojiti sebi u zaslugu, da joj je temelj barem udaren 
mojom osnovom. 

Ja nikada nisam bio protivnik savezu s narodom s kojim 
sada živimo. To pokazuje najbolje Članak 42./1861.8..9. Ako 
nije možebitno neugodno čuti ovo visokoj kući, upravo temelj- 
na ideja onoga članka bila je moja. Na onom temelju počiva, a 
mislim počivat će i unaprijed budućnost naše zemlje. 

Gospodo! Što se tiče korakah ovih, koji bi trebalo poduze- 


ti u našoj zemlji (...). Nam treba reformah u sudstvu, nam treba 

reformah u nastavi i školstvu, nam treba reformah u administra- 
ciji, u zakonarstvu, u svakoj struci. Gospodo, moja će briga biti 
najveća, da se u svih tih strukah, učini ono, što se učiniti može 
(...). Ja mislim da ćete na svakom mjestu, i u narodu, i u saborni- 
ci, podupirati ono što se misli da bi služilo na korist naše zemlje. 
(...) Vi ćete me, gospodo, naći svagda na stazi zakona. Ako Vam 
nije neugodno čuti, kazao bih još i to, što se tiče moje osobe. Ja 
ne poznajem nikakove mržnje, niti isključivosti. Na svijetu ne- 
ćete naći čovjeka koji bi mi kazati mogao: ovo je moj neprijatelj; 
ovaj me mrzi. Nije to samo zasluga moja, takova mi je narav. Bu- 
duć ne poznam privatne, još manje poznam političku mržnju. Ja 
štujem svako mnijenje koje stoji na temelju danas postojećega 
zakona, a ono koje ide preko zakona, i ono zaslužuje da se uva- 
ži, ukoliko ide za reformu zakona. Ja neću nikada učiniti koraka, 
koji bi pokazao strast, ali pokazati ću svagdje onu revnost, koja 
ide za tim, da se službe vrše, da se strogo vrši zakon, da se dobrom 
upravom povjerenje naroda prema poglavarstvu pobuđuje, da se 
materijalno dobro naroda promiče, da se moralni razvitak naro- 
da podupire u napretku, kako bi mogao stajati dostojan i vrije- 
dan u kolu ostalih naroda Monarkije.«!? 


Modernizacijske reforme — glavna obilježja 


Kao što vidimo, Mažuranić je preuzeo službu bana nakon 
ustvari neuspjele revizije Hrvatsko-ugarske nagodbe (1873.). 
Ipak, i sam ban Ivan Mažuranić, i mađarska vlada, kao uostalom 
i cjelokupna hrvatska javnost, nisu imali drugog izlaza nego i u 


3 Mažuranićev nastupni govor, koji se ovdje donosi u odabranim 
odlomcima, u cijelosti je objavljenu Dnevniku Sabora Trojedne Kraljevine 
Hrvatske, Slavonije i Dalmacije za trogodište 1872.—1875., str. 738-739. 
Objavljen je i u Narodnim novinama, XXXIX., br. 224., 30. rujna 1873. 

takovim uvjetima započeti toliko potrebne modernizacijske re- 
forme, i to na svim područjima života. Riječ je o reformama na 
područjima uprave i sudstva, zakonodavne djelatnosti, rješenju 
gorućih gospodarskih problema, uključujući i legalizaciju akut- 
nog zadružnog pitanja, također i na područjima kulture i pro- 
svjete uopće. 

Upravo zbog spomenutih i sada već akutnih zahtjeva, 
dugo se tražio čovjek koji bi mogao preuzeti vodstvo i ubrzati 
modernizacijske procese, dakako u skladu s duhom i slovom Na- 
godbe, za što su bile zainteresirane obje strane, i hrvatska i ma- 
đarska vlada. Takav čovjek našao se u osobi Ivana Mažuranića, 
sada i člana Narodno-liberalne stranke iza koje je stajao biskup 
Strossmayer. 

Kao što smo vidjeli, bio je Mažuranić čovjek koji se u mla- 
dosti izgrađivao i sazrijevao na hrvatskim preporodnim ideali- 
ma, koji su kulminirali 1848. te bio i jedan od najužih suradni- 
ka vlade bana Josipa Jelačića (1848.—1859.), poslije i bana Josipa 
Šokčevića (1860.—1867.). Za ovoga potonjega bana Mažuranić 
je pristao prihvatiti i visoku službu državnog kancelara u Beču, 
raditi na osnivanju Samostalne narodne stranke, kojoj postaje i 
jedan od glavnih vođa, koja je stranka na neki način bila u Hr- 
vatskoj i produžena ruka ministra Schmerlinga, predstavnika 
centralističke politike Beča. Pri tome se Mažuranić bio založio 
i za sanaciju gorućih gospodarskih problema u Hrvatskoj i zato 
je državnim novcem bitno podupro održavanje Međunarodne 
gospodarske izložbe u Zagrebu (1864.), i ta su mu iskustva mo- 
gla i u budućnosti biti od velike koristi. Tim više što se nakon 
položene demisije (1865.) priključio Strossmayerovoj Narod- 
noj stranci, te kao član te stranke bio zastupnik, a potom i pred- 
sjednik Hrvatskoga sabora (dva puta, 1872. godine). Zajedno s 
biskupom Strossmayerom bio je i član Hrvatskog kraljevinskog 

odbora u pregovorima oko revizije Nagodbe (1873.), i za koju 
reviziju, poslije, ustvari zbog neuspjeha hrvatske strane u prego- 
vorima, ipak nije glasao. Mažuranićevo iskustvo, ali i dokazane 
visoke rodoljubne, ali i političke i činovničke sposobnosti, bile 
su razlog što je na kraja mađarska vlada, premda nerado, ipak 
predložila kralju njegovo imenovanje za bana. 


Preuzimajući čast i službu bana, Mažuranić je zajedno sa 
strankom kojoj je pripadao želio izgraditi modernu hrvatsku 
državu, koja će biti i »pravna država«, uz jamstvo sigurnosti i 
imetka, i dakako, na temeljima stečene nagodbene autonomije. 
Zato je Mažuranićeva deviza bila: + Čuvajmo čvrsto u šakah ono 
što smo stekli i što imamo.« Naime, i unatoč nametnutoj Na- 
godbi, kao i njenoj već više puta spomenutoj neuspjeloj reviziji, 
Mažuranić je u skladu s nagodbenim zakonom i politikom Na- 
rodne stranke nastojao izgraditi uvjete za učvršćenje postignute 
unutarnje suverenosti (autonomije), inzistirajući osobito na mo- 
dernoj proizvodnji, učinkovitijoj organizaciji uprave uopće, te 
učvršćenju nacionalne kulture na svim područjima života. Una- 
toč brojnim teškoćama koje je stvarala mađarska vlada, brojne su 
teškoće za Mažuranića proizlazile i zbog unutrašnjih sporova pa 
i neslaganja s nekim istaknutim ljudima, koji su ga smatrali od- 
već samostalnim i samouvjerenim. Prigovori, često i neutemelje- 
ni, proizlazili su kako iz redova same Narodne stranke, vladajuće, 
kojoj je i pripadao, tako i iz slabe ekonomske snage zemlje. Ipak, 
Hrvatski sabor odlučno je ustrajao u odluci donositi takve zako- 
ne koji će imati sadržajnu vrijednost i značenje kakvo imaju za- 
koni »liberalne Europe«. Dakako, Saboru su s druge strane bile 
dobro poznate i slabe strane nekojih donesenih zakona. Ipak, i 
Mažuranićeva vlada i Sabor bili su nošeni velikom nadom pri- 
ključenja zajednici »izobraženih naroda«, europskih, o čemu je 
uopće bilo tada vrlo mnogo riječi i u javnome tisku. 

Kako bi ubrzao već vrlo zakašnjele modernizacijske proce- 
se, za koje je također nedostajalo financijskih sredstava, Mažura- 
nić je najprije započeo s modernizacijom sveukupne javne upra- 
ve, to jest donošenjem modernih, odnosno liberalnih zakona, 
dakako posredstvom saborskoga rada. Tako je Hrvatski sabor 
samo u prvim godinama Mažuranićeva razdoblja, i to od 1873. 
do 1875. godine, i unatoč ometanju ugarske vlade, kao i povre- 
menih otpora nekolicine predstavnika konzervativnih velepo- 
sjednika, izglasao više od trideset reformskih zakonskih osnova 
koje su obuhvaćale sva ona brojna pitanja koja su se mogla rješa- 
vati unutar nagodbene autonomije, koju je imala Hrvatska. Ta- 
kav stav bana Mažuranića pribavio mu je i protivnike, štoviše i 
unutar vlastite stranke (Strossmayer, Vončina, Mrazović i dru- 
gi). Bilo je žestokih protivnika i među pripadnicima književne 
i uopće kulturne elite, među kojima je bio August Šenoa. On 
je Mažuranića i javno kritizirao kao ohola čovjeka. Međutim, 
Mažuranić je znao svoj put i nije se previše na to obazirao. 


Među najvažnijim reformama Mažuranićeve vlade ističu 
se modernizacija uprave i sudstva te njihovo međusobno razdva- 
janje, na koje se vrlo dugo čekalo. Potom i daljnja modernizaci- 
ja uprave na temelju stručnosti i znanja uopće, zatim uređenje 
modernog sustava te njihovo međusobno razdvajanje od upra- 
ve, zatim modernizacija krivičnog i kaznenog prava, uređenje 
različitih društvenih i ekonomskih pitanja, uključujući osobito 
važnu zakonodavnu regulaciju uređenja zadruga. Tu su i moder- 
ni zakoni o uređenju javnoga zdravstva, Zakon o pučkom škol- 
stvu i učiteljstvu, kao i Zakon o konačnom uređenje moderno- 
ga Sveučilišta. 

Dioba uprave od sudstva najprije je modernizirala vrhov- 
ne organe vlasti, a potom sve niže ustanove, županijske i gradske, 
izgrađujući tako nove sustave prema europskim uzorima (au- 

strijskim i njemačkim). Regulacijom novog kaznenog postupka 
morala se izmijeniti i uloga odvjetnika, pa i državnih. Doduše, 
moderni odvjetnički ured uveden je već privremenim carskim 
patentom 1852., ali ga je Sabor želio »dotjerati« u smislu »sa- 
mosvojnosti« odvjetnika koji su uostalom pripadali vodećoj 
grupi intelektualaca u Hrvatskoj i stoga imali značajnu ulogu u 
procesu modernizacije uopće, ali i u političkom životu zemlje. 
O tome posebno svjedoči njihova velika zastupljenost u Hrvat- 
skome saboru, i, dakako, u sveukupnome saborskome radu, po- 
sebice i u saborskim odborima. Izglasani odvjetnički red ugarska 
vlada nije htjela prihvatiti samo zato što je nova zakonska osnova 
izrijekom tražila da odvjetnik uz ostale uvjete koje mora ispuniti 
mora biti i pripadnik određene općine u Hrvatskoj. Budući da je 
prema tumačenju ugarske vlade takva formalnost pretpostavljala 
postojanje hrvatsko-slavonskog državljanstva, što je smatrala u 
suprotnosti s nagodbenim zakonom koji je priznavao samo jed- 
no, ugarsko državljanstvo, to je, dosljedno tome, svaki odvjetnik 
iz svih zemalja ugarske krune imao pravo odvjetništva u Hrvat- 
skoj. Međutim, većina Hrvatskoga sabora radije se odrekla no- 
voga odvjetničkoga reda nego da slovo novoga zakona izmijeni 
u smislu »jedinstva države«. Tako je apsolutistički odvjetnič- 
ki red ostao na snazi sve do sloma dualističke Monarhije, a neki 
drugi zakoni nisu se mogli provesti zbog nedostatnih financi- 
ja. Proveden je Zakon o ukidanju tjelesne kazne, koji je bio prvi 
»slobodoumni« zakon Mažuranićeve vlade, premda se druge 
brojne reforme, osobito one o preuređenju kaznionica, nisu mo- 
gle provesti zbog manjka novca u proračunu. 


U vezi s upravnim reformama vrlo su važni bili i usvojeni 
zakoni, kao što su Zakon o odgovornosti bana, Zakon o odgo- 
vornosti vlade Saboru, zajedno s odjelnim predstojnicima (da- 
nas bismo rekli ministrima), kao i Zakon o ustrojstvu »kraljev- 

ske hrvatsko-slavonske-dalmatinske vlade« u glavnom gradu 
Zagrebu (1868.), donesen je još u doba vlade bana Levina Rau- 
cha (1867.-1871.). No zbog sve učestalijeg miješanja ugarske 
vlade u hrvatske poslove, i to preko zajedničkog Hrvatsko-sla- 
vonsko-dalmatinskog ministarstva u Budimpešti (uspostavlje- 
no 1869.), neki su modernizacijski zakoni ili usporavani ili nisu 
mogli biti doneseni na vrijeme kako je Hrvatski sabor želio. U 
toj su grupi Zakon o lokalnoj upravi, koji se odnosio na grado- 
ve, Zakon o seoskim općinama te osobito toliko potrebni Izbor- 
ni zakon, i još drugi zakoni. 

Među zakonima Mažuranićeva razdoblja koji su bitno 
pridonosili ubrzanju procesa modernizacije ističe se Zakon o 
slobodi tiska i uvođenju porote u tiskovnim parnicama, zatim 
osnova Zakona o pravu na javno okupljanje, Zakon o ravnoprav- 
nosti Židova, koji je također slijedio austrijska zakonska rješenja. 
Prema tom Zakonu izraelite (s sljedbenici izraelitičke vjere«) u 
Hrvatskoj i Slavoniji uživaju s prava politička i građanska x rav- 
nopravno s pripadnicima ostalih Zakonom odobrenih religija. 


Zakon o reformi pučkog školstva i preparandija za puč- 
ko učiteljstvo stupio je na snagu već 1875. godine. Njegova je 
odlika stvaranje temelja za opće obrazovanja učitelja, ali i opće 
obvezno školovanje muške i ženske djece uz materinski jezik 
hrvatski, ali i sankcije za sve one koji bi to priječili, uključujući 
i roditelje. Međutim i njegova je primjena u mnogim slučaje- 
vima bila ne samo spora već i teško izvediva, kako zbog nepo- 
stojanja škola, prije svega seoskih, te nedostatka učitelja, tako 
i zbog nepostojanja potrebnih puteva i cesta, a bili su tu i veli- 
ki financijski problemi u vezi s plaćanjem učitelja, koji su bili 
manje plaćeni od činovnika, ali i problemi u svezi s održava- 
njem škola, školskih knjižnica, kojima valja pribrojiti i socijal- 
na pitanja siromašnih učenika. Osim toga, novi je školski za- 

kon nailazio na mnoga suprotstavljanja i javne kritike, kako 
zbog tobožnje laicizacije škola tako i zbog različitih tumačenja 
problematike konfesionalnih škola. Tako da je i sama Mažura- 
nićeva vlada dala izjavu da vjeri ne prijeti nikakova opasnost, a 
s time se slagao i zagrebački nadbiskup Josip Mihalović. Ipak, 
Mažuranićev je Zakon u pučkim školama i učiteljstvu, i unatoč 
određenih poteškoća, uvelike pridonio postupnom povećanju 
gradnje i osnivanju novih škola, većem polasku broja učenika, 
osobito ženske djece, a time i razine pismenosti i opće kultu- 
re u narodu. 


Kruna Mažuranićevih uspjeha u pogledu modernizacije 
školstva jest konačno otvaranje Sveučilišta Franje Josipa I. u Za- 
grebu s tri fakulteta: teološkim, pravnim i filozofskim (1874.). 
Za rektora Sveučilišta imenovan je povjesničar i kanonik Pr- 
vostolnoga kaptola zagrebačkoga Matija Mesić. Tim povodom 
ban Ivan Mažuranić upravio je na rektora Mesića kraći govor na 
latinskome jeziku, koji zbog njegove ljepote, ali i vrijednosti, do- 
nosim ovdje u već objavljenom hrvatskom prijevodu u cijelosti: 

s Zauzmi, veleučeni mužu, ovo časno sjedište koje su Tebi 
po zakonu dodijelili Tvoje kolege akademici, i koje je Tebi odre- 
dila kraljevska vlada. 


Priča se, da je, Kornelija, ona veoma pobožna majka 
Grakha, kad je upitana koji je njezin ženski nakit, izjavila gospo- 
dama, koje su je zapitkivale, da su njezini sinovi ti koji zauzimaju 
mjesto najdragocjenijeg uresa u njezinom srcu. 

Više zbog zakona prirode, nego zbog primjera one vrlo 
slavne Rimljanke, hrvatski narod smatra svoju djecu svojim naj- 
dragocjenijim blagom. 

Ovo blago, ovo djecu, ove sinove, naš narod povjerava 
Tvojim iskusnim i rukama Tvojih kolega, i predaje ih Tvojoj sa- 

vjesnosti. Vodi ih uvijek putem prava i pravednosti, poučavaj ih 
i obrazuj za korisna znanja, za kralja, za državu i za domovinu. 


Zauzmi ovo sjedište, veleučeni mužu, kao prvi velemožni 
rektor Sveučilišta Franje Josipa, kojemu, dopusti li tako Višnji, 
ne postojao nikad posljednji. « " 

Ističem da je istovremeno predviđeni Medicinski fakul- 
tet otvoren tek 1917., dakle u tijeku Prvog svjetskog rata, zahva- 
ljujući ponajprije darovnici Antuna Bauera, zagrebačkog nad- 
biskupa. U prvu akademsku godinu 1874./75. upisano je na 
Sveučilištu u Zagrebu 270 prvih studenata. Ali još uvijek niti 
jedne žene! Prve studentice upisane su na Mudroslovni fa- 
kultet u Zagrebu 1901. godine. 


Osim toga, već školske godine 1877./78. na Filozofskom 
su fakultetu, i to prema srednjoeuropskim uzorima, uređene ka- 
tedre za matematiku, matematiku, fiziku i kemiju, zoologiju i 
botaniku te mineralogiju i geologiju, a kasnije je još uvedena na- 
stava farmacije, šumarstva i geodezije, pa su tako utemeljene jez- 
gre za kasniji razvoj fakulteta prirodnih znanosti kao i brži put 
prema europskim usponima na tim područjima. 


Ulogu Medicinskog fakulteta u savjetodavnom smislu 
kod Zemaljske vlade u Zagrebu preuzeo je Sbor lječnika kralje- 
vina Hrvatske i Slavonije osnovan 1874. sa zadaćom da unapre- 
đuje liječničku struku, također i praćenjem znanstvene literatu- 
re, i da se brine za opće zdravstvo, ali i staleške interese liječnika. 


14 Govor na otvorenju Sveučilišta u Zagrebu 19. listopada 1874. kojemu 
je nazočila cijela vlada, profesori i prvi rektor Sveučilišta u Zagrebu, 
Matija Mesić, održao je ban Mažuranić u sabornici. Za vrijeme iste 
svečanosti ban Mažuranić bio je istovremeno i zastupnik Nj. Veličanstva 
hrvatsko-ugarskog kralja Franje Josipa 1. Govor vidjeti: Ivan Mažuranić, 
Izabrani politički spisi, Zagreb 1999., str. 117-118. 

Samo dvije godine kasnije Zbor je pokrenuo i svoje službeno 
glasilo Liječnički vjesnik (1877.) koji izlazi još i danas u Zagrebu 
i prvorazredni je izvor o visokom stupnju znanstvenih dostig- 
nuća hrvatske medicine, i svojevrstan je arhiv stručnih proble- 
ma naših liječnika. 

Osobito je u javnosti bio prihvaćen i aktualni rad Sabora 
na zakonskoj osnovi o uređenju seljačkih zadruga, kao i urbari- 
jalnih odnosa uopće. Sabor je, nakon konačnog rješenja držav- 
nopravnih pitanja, koje je rezultiralo prihvaćanjem revidirane 
Hrvatsko-ugarske nagodbe (1873.), smatrao jednim od naj- 
važnijih narodnih pitanja uređenje zadruga. No bilo je to već 
i prekasno, jer su se one već najvećim dijelom raspale, ali bez 
zakonskih regulacija. Naime, problematika zakonske osnove o 
uređenju zadruga na dnevnom redu Sabora našla se već 1861., 
kao i kasnijih njegovih saziva tijekom sljedećih godina, ali se 
nova i konačna zakonska osnova pripremala upravo u trenut- 
ku kada je Mažuranić nastupio bansku dužnost. Tako je jedna 
od prvih Mažuranićevih izjava pred Saborom bila usmjerena i 
na socijalna pitanja — i to ponajprije pomaganje širokih sloje- 
va seljačkoga pučanstva, tim više što je i Hrvatska tada pretež- 
no agrarna zemlja. Upravo prema Mažuranićevoj želji novi se 
zakon oslanjao na prijašnju osnovu zakona i stoga je predla- 
gao regulaciju postupnog ukidanja zadruga, razumije se za one 
koje su još postojale, odnosno nastojanje da se običajno pučko 
pravo zajedničkog vlasništva što bezbolnije pretvori u građan- 
sko pravo osobnog vlasništva ili suvlasništva. Stoga je uz detalj- 
nu regulaciju procesa diobe zabranjeno zadrugama da primaju 
nove članove. S druge pak strane novim je zakonom bilo dopu- 
šteno i daljnje postojanje zadruge kao tradicionalne ustanove 
utemeljene na zajedničkom vlasništvu, ako to njezini članovi 
žele, što je, dakako, bila rijetkost. Međutim, kako je i spome- 

nuto, ta je zakonska regulacija u najviše slučajeva došla preka- 
sno, jer su zadruge uglavnom već bile podijeljene ili u procesu 
raspadanja, također i na području Hrvatsko-slavonske vojnič- 
ke granice. 


Osim toga, zbog ponašanja ugarske vlade, Sabor je imao 
velikih problema i s donošenjem Zakona o zemljišnom rastere- 
ćenju, jer su carski patenti koji su u doba apsolutizma privreme- 
no regulirali te procese bili doneseni izvan zemlje, u Beču, i sto- 
ga su bili nepotpuni i neprikladni za hrvatsko područje i prilike. 
Mažuranićeva zakonska osnova uklonila je konačno sustav s na- 
ravi feudalne« i primorala sve one zemljišne posjednike koji to 
nisu već do tada učinili da se zauvijek odreknu starih s daća « 
i konačno prilagode novome i modernome vremenu, odnosno 
modernom gospodarenju na svojim imanjima. A da bi što si- 
gurnije osigurala uvjete za razvoj i modernizaciju poljoprivre- 
de uopće, Mažuranićeva je vlada uskoro predložila Saboru još 
i zakonsku osnovu o Zemaljskom kulturnom vijeću kao »stru- 
kovnom organu« vlade koja bi se oslanjala na »izvrstnije stru- 
kovnjake« u podžupanijama i gradovima, a uz to je poradila na 
modernizaciji inače glasovite Gospodarske škole u Križevcima. 
Poduzela je taj posao i stoga što u zemlji nije bilo dovoljno gos- 
podarskih stručnjaka koji bi bili u stanju modernizirati + gospo- 
darsko obrtništvo«, odnosno sustavnu proizvodnju za tržište, 
koja postaje ubrzanija u doba Bosansko-hercegovačkog ustanka 
(1875.-1878.), i u korist izvoza hrvatskih proizvoda. 


Za Mažuranićeva razdoblja započeli su i modernizacijski 
procesi na području uređenja javnoga zdravstva, o čemu svjedo- 
či i prvi moderni zakon o uređenju zdravstvene službe (15. stu- 
denoga 1874.). Osim što je regulirao brojna pitanja u pogledu 
»uzdržavanja i osiguranja zdravstva u zemlji«, počevši od vr- 
hovnoga nadzora koji pripada Zemaljskoj vladi u Zagrebu pa 

do najnižih općinskih ureda, regulirao je također i uspostavu za- 
sebnog zdravstvenog odsjeka pri Zemaljskoj vladi (danas bismo 
rekli ministarstva), te njegov stručni organ Zdravstveno vijeće. 
Prema istom zakonu, pred liječnicima kao i drugim zdravstve- 
nim osobljem upravo u doba bana Mažuranića i njegove vlade 
stajala je golema zadaća ne samo osnivanja novih bolnica nego i 
prosvjećivanja pučanstva, u najširem smislu te riječi, osobito na 
području opće higijene, kao jednog od bitnih uvjeta za sprečava- 
nje zaraza i širenja bolesti. 

U skladu s time, u svim većim gradovima počela je ta- 
kođer gradnja javnih bolnica, a u sastavu Opće bolnice Milo- 
srdnih sestara u Zagrebu otvoreno je i Prvo zemaljsko primalj- 
sko učilište. U Stenjevcu kraj Zagreba izgrađena je i moderna 
bolnica za duševne bolesnike, koja je u javnosti tada ocijenje- 
na kao »hram čovječnosti«. Sve su te ustanove izgrađene na 
temeljima skromnih mogućnosti hrvatskog državnog proraču- 
na, koji je inače uvijek oskudijevao sredstvima za sve potreb- 
ne zahvate. 

U doba Mažuranićeve vlade uspostavljen je i Zemaljski 
statistički ured u Zagrebu koji je obavljao sve poslove koji su pri- 
padali autonomnoj vladi, kao što su redoviti desetogodišnji po- 
pis pučanstva, ali i drugi stručni poslovi u pogledu praćenja op- 
ćeg napretka u zemlji, a tu su i znatna nastojanja Zemaljske vlade 
na području uređenja socijalnih prava, kojima se dozvoljava i 
osnivanje stručnih udruga, učiteljskih i drugih, također i rad- 
ničkih udruga, potom i javnih štrajkova nezadovoljnih radnika, 
koji su se već tada povremeno javljali. 

Za vrijeme Mažuranićeve vlade uvelike su pojačane i oso- 
bito značajne, ali i životno potrebne kulturno-prosvjetne veze s 
južnom i zapadnom Hrvatskom, dakle Istrom i Dalmacijom, u 
kojima se istovremeno intenziviraju procesi hrvatskog narodnog 

preporoda. Ove procese obilježava i osnivanje hrvatskih kultur- 
no-prosvjetnih ustanova, među kojima su ponajprije knjižnice, a 
potom i škole na hrvatskome jeziku, te uskoro i pokretanje jav- 
nih glasila i publikacija na hrvatskome jeziku, nasuprot pojača- 
nom nametanju talijanskoga jezika. 

Primjetna je i sve izraženija hrvatska politika u tamošnjim 
pokrajinskim saborima u Zadru i Poreču, kao i osnivanje tamoš- 
njih hrvatskih političkih stranaka, ponajprije Narodne stranke 
i pravaških stranaka, kao i njihova sve učestalija suradnja s isto- 
imenim srodnim strankama u Kraljevini Hrvatskoj i Slavoni- 
ji, te suradnja s glavnim gradom Zagrebom, koji se sve glasni- 
je smatrao političkim, gospodarskim i kulturnim središtem svih 
Hrvata. 


Uzroci sloma Mažuranićeve vlade 


Stvarne uspjehe Mažuranićeve vlade, i to na brojnim po- 
dručjima života, sustavno je zasjenjivala politika ugarske vlade, 
odnosno njezino izigravanje Hrvatsko-ugarske nagodbe. Kako bi 
se što više suzila, pa i obezvrijedila hrvatska autonomija na cije- 
lom području, ugarska vlada je protivno slovu Nagodbe vrlo brzo 
započela nametanjem mađarskoga jezika u zajedničkim služba- 
ma. Ponašala se tako osobito u pitanjima željezničkog prometa, 
poštanskim uredima i zajedničkim financijama. Iako je prema na- 
godbenom zakonu u spomenutim službama imao biti u svim tim 
ustanovama u Hrvatskoj u službenoj upotrebi hrvatski jezik, ma- 
darska vlada je za novoizgrađene pruge, prema Rijeci, ali i drugi- 
ma, uporno uvodila mađarski jezik kao službeni, pod izgovorom 
da su željeznice s privatno poduzeće države« Ugarske, i na koje se 
ne odnose regulacije Nagodbe. Osim toga, i sama je Nagodba da- 
vala ugarskoj strani mogućnosti za kršenje duha i slova Nagodbe, 

također i u pogledu usporavanja razvoja hrvatskog gospodarstva, i 
usmjeravanju njegovih proizvoda prema moru. 


Koristila se pri tome i brojnim nedorečenostima Nagod- 
be, koje je nastojala koristiti u svojem interesu, zajedno s posto- 
jećim regulacijama o zajedničkim financijskim fondovima. S 
druge pak strane, zbog loše revidirane Nagodbe, kao i brojnih 
nedorečenosti na području financija, hrvatska vlada nije imala 
nikakva uvida u raspodjelu ubranog novca na njezinu teritori- 
ju, i stoga je ubrani novac zapravo služio interesima ugarske tr- 
govine, obrta, prometa, bankarstva i industrije. Drugim riječi- 
ma, najveći dio poreznih prihoda koji se ubirao u Hrvatskoj, a 
bio raspisan od zajedničke vlade, ne samo da je bio previsok za 
seosko pučanstvo i tako ubrzano akumulirao visoke i nesnosne 
porezne zaostatke, on je istovremeno išao za postupnim razara- 
njem cjelokupnog gospodarstva u zemlji. Prisiljavao je ovime, i 
to ponajviše seosko pučanstvo, na odlazak iz Hrvatske, i to sve 
više u prekomorske zemlje. 


Izvor sve većeg nezadovoljstva u zemlji, potenciran i pra- 
vaškim sve glasnijim i ne uvijek sasvim opravdanim prigovara- 
njima, kao i napadima u Saboru, i na samoga bana Mažurani- 
ća, također i u njihovim javnim glasilima, nepravedno su isticali 
i kao izravni Mažuranićev neuspjeh u pogledu konačne reinkor- 
poracije (povratka) Hrvatsko-slavonske vojne granice pod vlast 
Sabora i bana, premda su uredno postavljani zahtjevi banske vla- 
de kao i samoga Sabora u Beču i Pešti stalno, ali i protuzakonito, 
odlagani. I to tim više što je Hrvatsko-slavonska vojna granica 
već velikim dijelom načelno bila razvojačena. S druge pak strane 
o gorućim problemima o povratku Dalmacije i Istre s otocima, 
te Međimurja, pod vlast Hrvatskoga sabora i bana da i ne govo- 
rimo. A tu je još i nesnosni provizorij na Rijeci. Naime, u Hrvat- 
skome je saboru uskoro zavladala opća uzrujanost jer se smatra- 

lo da se »provizorij« koji je stvoren za Rijeku pretvara u neku 
vrstu definitivuma, a u javnosti su, osobito u pravaškim glasili- 
ma, bile sve prisutnije i vijesti o nesporazumu između vojne vla- 
sti na području Hrvatsko-slavonske vojne granice i hrvatske vla- 
de, kao i o sve većem popuštanju samoga bana Mažuranića pred 
ugarskom vladom. 

Međutim, »konačni cilj svih ciljeva i stvarnih političkih 
napora« službene hrvatske politike, osobito u Hrvatskome sa- 
boru, dodatno je komplicirao Bosansko-hercegovački ustanak 
(1875.-1878.), a potom i osobito teški sporovi koji su nastali iz- 
među Hrvatskog i Ugarskog kraljevinskog odbora u povodu re- 
dovne obnove financijske nagodbe 1879. godine, koja se prema 
Nagodbi imala obnavljati svakih deset godina. I ovu je proble- 
matiku također na svoj način otežavala pravaška opozicija, a sve 
je to, i to sve očitije, padalo na teret samoga bana Ivana Mažura- 
nića i njegove vlade. 

Ustanak u Bosni i Hercegovini koji je izbio već početkom 
lipnja 1875. budio je i u hrvatskoj javnosti nadu da će se Bosna i 
Hercegovina konačno osloboditi od osmanlijske vlasti i sjedini- 
ti s Hrvatskom. S druge pak strane i srpsko pučanstvo u Bosni, 
kao i Srbi u Hrvatskoj, željeli su sjedinjenje Bosne sa Srbijom i 
Crnom Gorom. Istovremeno je hrvatsko pučanstvo iz Hrvatske, 
Slavonije i Dalmacije, osobito iz gradova Zagreba te Zadra i Du- 
brovnika, na vlastitu odgovornost, ali i na vlastite troškove, po- 
magalo hrvatske ustanike u Bosni oružjem, lijekovima i hranom, 
organizirajući i brojne odbore Crvenoga križa za zbrinjavanje 
ranjenika, razumije se iu Hrvatskoj. Zasebno se, ali u dobrovolj- 
noj »privatnoj režiji« stalno organizirao i odlazak brojnih hr- 
vatskih dobrovoljaca u Bosnu, dok se istovremeno u Hrvatsku 
sklonilo više od sto tisuća izbjeglica iz Bosne, ali tako da se u nji- 
hovo zbrinjavanje kao niti opću pomoć Hrvatima u Bosni i Her- 

cegovini uopće nije angažirao Hrvatski sabor, a još manje ban- 
ska vlada. Ove su državne ustanove izbjegavale i svaki razgovor 
o tome, a isto tako i Mažuranićeva vlada, kako ne bi kršili slovo 
i duh Nagodbe i time se doveli u veoma nepovoljan položaj kod 
bečkoga dvora i još više mađarske vlade. 


Međutim, ugarska je vlada stalno upozoravala javnost, a 
posebice i bečki dvor na »panslavizam« i jugoslavensku opa- 
snost«. Koristeći ovakovu situaciju, i Srbija i Crna Gora ušle su u 
rat za Bosnu i Hercegovinu protiv Turske (1876.), a Rusija se spo- 
razumjela s Austro-Ugarskom o njenom mogućem protektoratu 
u Bosni i Hercegovini, što se na kraju uz brojne i komplicirane di- 
plomatske aktivnosti i dogodilo Berlinskim kongresom. 

Budući da je u međuvremenu u javnosti, osobito srpskoj, 
sve više raslo uvjerenje kako vladajuća Narodna stranka želi sje- 
dinjenje Bosne i Hercegovine s Hrvatskom, nastala je opća ne- 
trpeljivost pa i polemika u javnim glasilima na obje strane. Jav- 
ni medijski sukob postigao je još veću napetost kad je ban Ivan 
Mažuranić, prema nalogu iz Beča i Pešte, bio primoran naredi- 
ti da se i u Hrvatskoj onemogući »veleizdajničko« djelovanje 
Srba koji su organizirano odlazili u rat u Bosnu i Hercegovinu i 
borili se na strani Srbije i Crne Gore. U Pakracu su uhićeni neki 
Srbi, a u Daruvaru je u nekih izvršena premetačina. Kasnije je za- 
tvorena i Srpska preparandija u Pakracu, ali se to brzo zataška- 
lo, unatoč pokušajima srpskih zastupnika da se o tome rasprav- 
lja u Saboru. 

Nakon niza međusobnih diplomatskih poteza, kao i upli- 
tanja susjednih država, osobito i dalje Srbije i Crne Gore, u po- 
litičke i ratne prilike u Bosni za vrijeme tamošnjega ustanka, 
kojemu se i nije nazirao kraj, i europske su velesile, Njemačka, 
Engleska, Francuska, Rusija, Italija, Turska i Austro-Ugarska, 
uskoro pokušale riješiti i ovaj gorući problem, sazvavši Berlin- 

ski kongres (trajao od 13. lipnja do 13. srpnja 1878.). Budući da 
je istovremeno u Mađarskoj ojačao turkofilski pokret u odno- 
su prema Bosni, a što je bilo u suprotnosti s vanjskom politikom 
Monarhije, i dakako nadanjima hrvatske javnosti, ojačao je u 
Hrvatskoj pokret, također pod utjecajem Narodne stranke, koji 
je zahtijevao nestanak Turske iz Europe te dostojan život i kultu- 
ru za kršćanske narode Istoka. Javno su se izražavale simpatije za 
balkanske narode i Rusiju, tada saveznicu Austro-Ugarske. Što- 
više, isticala se i nada da će Austro-Ugarska postupati u svojem 
interesu, koji je ujedno i hrvatski interes, te konačno omogućiti 
cjelokupnost Trojedne Kraljevine, odnosno »sjedinjenje« Hr- 
vatsko-slavonske vojne granice i Dalmacije s Kraljevinom Hr- 
vatskom i Slavonijom te uvesti protektorat u Bosni i Hercego- 
vini. Istovremeno je i mađarska vlada već od samog početka 
ustanka u Bosni i Hercegovini prigovarala banu Mažuraniću 
što uopće dopušta javna okupljanja, premda je okupljanje bilo u 
skladu s prije donesenim demokratskim zakonom o tome pravu. 

No unatoč mađarskim otporima, koji su dugo upozorava- 
li Beč na opasnost »slavizacije« ako Bosna i Hercegovina opsta- 
ne, a koja, štoviše, može postati i Pijemont balkanskih Slavena, 
nova mađarska službena politika uskoro mijenja stav. Nakon iz- 
bora za Ugarski sabor i konstituiranja nove vlade, Mađari svo- 
ju politiku dovode u sklad sa sveukupnom vanjskom politikom 
Monarhije, i stoga i u svezi pitanja s Bosnom. Osobito nakon 
Berlinskog kongresa (1878.) koji je, uz priznanje više balkan- 
skih država, dao Austro-Ugarskoj mandat protektorata u Bosni i 
Hercegovini, sa zadaćom da u toj zemlji uvede s mir i red« i us- 
postavi građansku vlast. 


Takovo rješenje bilo je osobito važno i za hrvatska očeki- 
vanja. Naime, Austro-Ugarska je odlukom Berlinskoga kongresa 
odmah započela ulazak u Bosnu i Hercegovinu, ali kako su nekoji 

Srbi, a osobito Turci pružali oružani otpor uz pomoć vojne sile, ali 
i ljudskih žrtava, taj je proces potrajao do 19. kolovoza 1878. kada 
je austro-ugarska vojska slomila otpor i ušla u Sarajevo. 


Znajući za sve te događaje, Hrvatski je sabor, i unatoč Mažu- 
ranićevu upozorenju, uputio kralju Franji Josipu I. adresu (službe- 
no pismo) u kojoj je tražio da se s ustroj zadobivenih pokrajina (tj. 
Bosne i Hercegovine) malo po malo tako uredi da bi se s vreme- 
nom mogao priključiti na ustroj Kraljevine Hrvatske, Slavonije i 
Dalmacije u njihovom državnopravnom odnosu prema Kralje- 
vini Ugarskoj.« Osim toga, adresa je urgirala i povratak već go- 
tovo razvojačene Hrvatsko-slavonske vojne granice te Dalmacije 
pod vlast Sabora i bana, uključujući istodobno i definitivno rješe- 
nje riječkog pitanja. Kralj je, međutim, izjavio da je Hrvatski sabor 
govoreći o Bosni i Hercegovini prekoračio svoja ovlaštenja, a banu 
Mažuraniću se zamjeralo što je uopće dopustio Saboru donošenje 
takove adrese. To je, dakako, uz već postojeće unutarnje probleme, 
uzdrmalo Mažuranićev položaj. Budući da su istodobno propali 
novi pregovori Hrvatskog i Ugarskog kraljevinskog odbora o ob- 
novi redovne međusobne financijske nagodbe u korist Hrvatske, 
a mađarska vlada nije prihvatila ni Mažuranićev zahtjev da se Hr- 
vatsko-slavonska vojna granica odmah vrati pod hrvatsku vlast, 
ban Ivan Mažuranić podnio je početkom 1880. godine ostavku. 
Ovu je mađarska vlada jedva dočekala i stoga odmah prihvatila, 
već 21. veljače iste godine. 

Učinjen je time i kraj Mažuranićevoj politici, tako mu- 
droj, ali i politici ravnoteže između Beča i Budimpešte, i koja je 
u svojoj biti bila usmjerena prema učvršćenju hrvatske državno- 
sti kao i usponu modernizacijskih procesa u zemlji, uključuju- 
ći time i izgradnju modernog hrvatskoga građanskog društva, u 
skladu s europskim dostignućima. 

Umjesto zaključka 


Ovaj sažeti prikaz o životu i radu, ali i trajnim zaslugama 
bana »pučanina« Ivana Mažuranića zaključit ću u prigodi pro- 
slave 200. obljetnice njegova rođenja (1814.-2014.) odabranim 
odlomcima iz njegova posljednjega govora što ga je kao novljan- 
ski zastupnik održao u Hrvatskome saboru 13. prosinca 1886. 
Ustvari, Mažuranić je želio odgovoriti na uvrede predsjednika 
Sabora, Armina Pavića, koji je dobacio Mažuraniću kako je Hr- 
vatska s pretrpjela Dvorsku kancelariju« kojoj je on bio na čelu 
1861.—1865. Znamo da Pavić nije rekao istinu, ali Mažuranića 
je to povrijedilo, pa je među inim kazao u Saboru i sljedeće: 

»Visoki sabore! Niti je lijep, niti koristan onaj običaj, koji 
se uvukao u ovu visoku sabornicu, po kojem, moram reći, žalo- 
snom običaju više se govori o osobnostih, nego o predmetih koji 
su u raspravi. (...)« 


»Gospodo, ja toga nikada dopustiti ne mogu. Tko mene 
pozna, nikada ne će reći, da sam ja čovjek himben, da ja varam, 
lažem. To nitko ne će reći. I da mi je, gospodo moja, ikada tko 
takovo pitanje stavio: kakav je tvoj simbol političke vjere, ja bih 
mu rekao: ja mislim, da ti to znaš, sav život moj svjedoči, što sam 
i odkuda sam; ali nije me toga nitko pitao, jer je svaki od prvoga 
početka znao — i onda kad sam došao u Beč godine 1860. i kad 
sam došao g. 1873. na bansku stolicu — kakav sam čovjek; meni 
nije bilo potrebe lagati, svaki je znao, da je to čovjek, koji ima 
svoja načela, koji je u ostalom vjeran kralju i zemlji. 

Gospodo, da mi je tko rekao: kaži tvoj simbol političke 
vjere, koji je? Ja bih rekao: suvišno baš pitati; ali, kad me ne po- 
znaš, reći ću ti; i ja bih rekao: ja sam Hrvat; ja bih rekao: vjeru- 
jem u Kraljevinu Hrvatsku, u njezinu prošlost, u njezinu sadaš- 
njost i — ako Bog da — u njezinu budućnost. (...) x 

»Ljubav moja spada momu narodu, štovanje moje svim 
narodom, ne samo jednomu, nego svim, koji su s nama u jed- 
nom gniezdu u ovoj Monarkiji. Prije svega treba ljubiti svoj na- 
rod, a štovati ostale. (...) x 


»Ja mislim, da bi s tim simbolom vjere mogao biti svaki 
zadovoljan, jer, gospodo, ja ću sasvim otvoreno kazati, ja držim, 
da bez ovoga simbola vjere nitko ne može biti ni sin domovine, 
bez ovakova simbola ne može biti nitko ni član onoga naroda, 
u kojem se je rodio. Prije svega treba ljubiti svoj narod, a štova- 
ti ostale... x 5 Ovdje je Mažuraniću oduzeta riječ. I kao saborski 
zastupnik nije više govorio. Umro je hrvatski preporoditelj, knji- 
ževnik i hrvatsko-slavonsko-dalmatinski ban Ivan Mažuranić u 
Zagrebu 4. kolovoza 1890. Svečano je sahranjen na Mirogoju u 
preporodnoj arkadi. Misa zadušnica služena je u crkvi Sv. Marka 
evanđelista na Gornjem gradu u Zagrebu. 


Danas se lik Ivana Mažuranića nalazi na novčanici od 100 
kn. Mnoge ulice, trgovi i škole u Hrvatskoj nose njegovo ime, a 
u zagrebačkom parku Zrinjevac postavljena mu je spomen-bista, 
rad kipara Rudolfa Valdeca iz 1911. godine. A prilikom ulaska 
Hrvatske u Europsku uniju Nova TV pokrenula je slogan »Vje- 
ruj u Hrvatsku« iz spomenutog saborskoga govora (1886.) Iva- 
na Mažuranića. 


5 Ovaj posljednji svoj govor u Hrvatskome saboru, iz kojega donosim 
odabrane odlomke, održao je Ivan Mažuranić na 111. saborskoj sjednici 
13. prosinca 1886. Vidjeti: Dnevnik Sabora Trojedne Kraljevine Hrvatske, 
Slavonije i Dalmacije za trogodište (V) 1884.—1887., str. 1678-1679. 

